钦定古今图书集成/明伦汇编/官常典/第563卷 > 敬晦
## 钦定古今图书集成/明伦汇编/官常典/第563卷 > 敬晦

按《唐书》本传，“晦字日彰，河中河东人。祖括，字叔弓，进
士及第，迁殿中侍御史。杨国忠恶不谐己，外除果州
刺史，进累兵部侍郎。志简淡，在职不求名。周智光已
诛，议者健括才，选为同州刺史，拜御史大夫。隐然持
重，弗以私害公。大历中卒。晦进士及第，辟山南东道
节度府，与马曙联舍。于是帅不政，法制陵颓，曙引大”
吏廷责之，吏负兼军职，不引咎，走诉诸府。牙将且十
辈方杂语以申吏枉，晦让诸将曰：“吏冒军名，公等不
能诘，反引与为伍，奈何？”众愧谢，阖府咨美。擢累谏议
大夫。武宗时，赵归真以诈营罔天子，御史平吴湘狱，
得罪宰相。晦上疏极道非是，不少回纵。大中中，历御
史中丞、刑部侍郎、诸道盐铁转运使、浙西观察使。时
南方连馑，有诏弛榷酒茗，官用告。晦处身俭勤，赀
力遂充。徙兖海节度使，以太子宾客分司。卒，赠兵部
尚书，谥曰肃。